दागबत्ती प्रकरण :  पीडित पक्षलाई  पुनः धम्की
छोरा नभएका मृतक परिवारसँग दागबत्तीका लागि पाँच लाख रुपियाँ माग्नेले पीडित पक्षलाई पुनः धम्क्याएको छ । घटना सार्वजनिक गरेको भन्दै काजकिरियाको भोजभातमा आफूहरू सहभागी नहुने जानकारी गराएको पीडितले आरोप लगाएका छन् ।
बर्दिबास समाचारदाताबर्दिबास, साउन ३० गते । छोरा नभएका मृतक परिवारसँग दागबत्तीका लागि पाँच लाख रुपियाँ माग्नेले पीडित पक्षलाई पुनः धम्क्याएको छ । घटना सार्वजनिक गरेको भन्दै काजकिरियाको भोजभातमा आफूहरू सहभागी नहुने जानकारी गराएको पीडितले आरोप लगाएका छन् ।बर्दिबास नगरपालिका–१४ मा छोरा नभएका ७० वर्षीय फकिरा साह सोनारको साउन २४ गते मृत्यु भएको थियो । पुरुषले नै शव उठाएर दागबत्ती दिनुपर्ने र काजकिरिया गर्नुपर्ने भन्दै ज्वाइँबाट नै पैसा मागिएको समाचार गोरखापत्र दैनिकमा प्रकाशित भएपछि ‘समाचार छाप्न लगाएर आफूहरूको हुर्मत लिएको’ आरोप लगाउँदै काजकिरियाको भोजभातमा सहभागी नहुने जानकारी पाएको पीडित परिवारले जनाएका छन् । “पैसा मागेको कुरो पत्रिकामा छपाइस्, भोज खाएको पनि भाइरल गराउँला, सानोतिनो कुराको पनि पोल खोलौला । त्यसैले अब हामी शुद्ध शान्तिको भोजमा सहभागी हुँदैनौँ भनेका छन्,” पीडित परिवारले जनाउनुभयो । समाचार प्रकाशित भएपछि प्रहरी र स्थानीय सरकारले पनि सक्रियता बढाएको छ । प्रहरीले मृतकका ज्वाइँ जातीय मुखिया (माइन्जन)समेत रहेका आरोपित इनरजित साह सोनारसँग सोधपुछ गरेको छ । इलाका प्रहरी कार्यालय बर्दिबासले सोनारलाई आइतबार कार्यालयमै झिकाएर घटनाबारे सोधपुछ गरेको हो । प्रहरीको सूचना पाएपछि इनरजित समर्थकसहित उपस्थित भएको बर्दिबास प्रहरीले जनाएको छ ।  घटनाबारे र पाँच लाख रुपियाँ मागेको सम्बन्धमा जानकारी लिइएको प्रहरीले जनाएको छ ।तर, काजकिरियामा बसेकाले पीडित परिवारलाई उपस्थित गराउन नसक्दा सोधपुछ एकपक्षीय मात्र भएको छ । “मुख्यतः पाँच लाख रुपियाँ मागेकोबारे इनरजितसँग सोधपुछ गरिएको र काजकिरिया सकिएपछि पीडित परिवारसँग पनि बुझ्ने प्रहरीले जनाएको छ ।घटना जानकारीपछि बर्दिबास प्रहरीका सई भीम कटुवाल नेतृत्वको टोलीले पीडित परिवारको घरमै पुुगी वस्तुस्थिति बुझ्ने काम गरेको छ । बर्दिबास नगरपालिकाका प्रमुख प्रह्लाद क्षेत्रीले नगर क्षेत्रमा भएको घटनाबारे जानकारी लिने काम भइरहेको बताउनुभयो । उहाँले पीडित परिवारलाई भयरहीत वातावरणमा बाँच्न पाउने र न्यायको अनुभूति गराउन नगरपालिकाले कुनै कसर बाँकी नराख्ने विश्वास दिलाउनुभयो । आवश्यक परेका सबै प्रकारका सहयोग उपलब्ध गराउन आफूसमेत तत्पर रहेको उहाँले बताउनुभयो । वडा नं. १ का वडाध्यक्ष भोला खड्काले पनि घटनाको विरोध र पीडितलाई सहयोगको प्रयासमा जुटेको बताउनुभयो । 